En særligt talentenhed til at støtte undervisningen af de dygtigste elever er blevet droppet, så pengene i stedet kan gå til et generelt løft af folkeskolen.

Det har børne- og undervisningsminister Pernille Rosenkrantz-Theil (S) besluttet ifølge Jyllands-Posten.

Beslutningen om at sløjfe indsatsen for de dygtigste vækker blandt andet kritik fra politiske modstandere og forskere.

Men hos Danmarks Lærerforening støtter man op om beslutningen.

- Selvfølgelig ville vi gerne have haft de 65 millioner også, men det er ikke inde fra Christiansborg, at man gør stærke elever dygtigere. Det gør man ude på skolerne, hvis man har lærere nok, siger Dorte Lange, der er næstformand for foreningen.

Rikke Dechara, der har to drenge på otte og ni år, som begge har en IQ på over 130, kalder det 'en skam' at lukke enheden. Ifølge hende mangler de intellektuel stimulering, selvom de har sprunget en klasse over.